Яна Кременска
Приказно

chitanka.info

Онемели безвъзвратно

всички приказки.

Разказвачът се отказал

да измисля.

Взел си шапката и тръгнал

да се търси.

Стига вече се е лъгал,

че е късно.

Изведнъж намерил приказка

неочаквана.

Тя сама си се измисляла

и го чакала.

А реките все изтичали,

било суша.

Тя наум го е обичала

и се сгушвала

в името му, а не знаела

как се казва.

Знаела си, че е рано

да разказва…

После? — После разказвачът

я обичал.

Обещал, че вече няма

да е ничия.

Обещал й да е негово

осмо чудо.

Знаели, че за последно

им е влюбено…

И такива разни, дето

аз измислям.

Важното е, че сюжетът

им е истински.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.